එක ගෙදරක අලුත බැදපු ජෝඩුවක් හිටියා.  නෝනා ටිකක් අලුත් පැටන් එකේ ස්ත්‍රියාවක්. එවුන්දැට ටික දවසක් ගියාම හිතුනා වෙනසකටත් එක්ක ඉටිපන්දම් එළියෙන් කෑම කන්න ඕනි කියලා. ඩිනර් එකයි, ඉටිපන්දම් එළිය වගේම රෝසමල් එක්ක එතකොට දෙන්නා අතරෙ ෆුල් රොමෑන්ස් එකක් මෙව්වා වෙලා ඉටිකිරිස් වගේ වාව් එකක් එයි කියලා එයා කල්පනා කලා.

ඉතින් මෙවුන්දැ ටිකක් ප්‍රේමාන්විත වෙලාවක මේ රෝමාන්තික අදහස තමන්ගෙ ස්වාමිපුරුසයාට ඉදිරිපත් කලා. 

"මට ඉටිපන්දම් එළියෙන් කන්න ඕනි අනේ, කාලෙකින් අපි එහෙම කෑවෙත් නෑනේ" භාරියාව කිව්වම සැමියාත් එක හෙලාම ඒකට කැමති උනාලු. "අද රෑට කමු" මහත්තයත් ගත් කටටම මනාපෙ ප්‍රකාශ කලා. 

"එහෙම තමා එකම වයිබ් එකේ අය එකට සෙට් උනාම ජීව්තේම සුන්දරයි මගෙ ලස්සම්න ළමයෝ"

කියලා කම්මුලකුත් චිකි චිකි කියලා මිරිකපු  නෝනා ගස්සලා පද්දලා එතනින් නැගිටලා ගියෙ හුරතලේ දෝර ගලද්දි

කොහොමහරි රෑ බෝවේගන එනකොට වැඩට ගිය ස්වාමියා ගෙදර එනකම් බිරිඳ බලාගෙන හිටියෙ සේරම වැඩ ටික ඉවරකරලා. බිරින්දැට ඕන උනේ එළියට ගිහින් කොහේ හරි හොඳ අවන්හලකින් රාත්‍රී ආහාරය ගන්න. 

නිකම් නෙවෙයි කසාඳ බදින්න කලින් වගේ ඉටිපන්දම් එළියෙන් ආලෝකමත් උන රොමෑන්ටික් ඩිනර් එකක් තමයි හිතේ තිබුනෙ . දැන් ඉතින් ආපු ගමන් ලෑස්තිවෙලා යන්නයි තියෙන්නෙ. මහත්තයා ඔය වගේ වැඩවලට හපනා බව පෙර අත්දැකීම්වලින්  මේ නෝනා දන්නවා.  

හැබැයි ඉතින් මහත්තයා ඔලුවට ගත්තෙ එයාට ඇහුන ඉටිපන්දම් එළියෙන් කියන ටික විතරයි. කොහොමත් ගෑණු කවද්ද හිතේ තියන දෙයක් හරියකට කියන්නෙ, ඉතින් පිරිමි තේරුම්ගන්නෙත් ගෑණි කියන එකෙන් තමන්ට වාසිම හරිය තමා

ඔන්න ඉතින් මහත්තයා ගෙට ගොඩ උන ගමන් සුළං කිරිල්ලී වගේ ළඟට ආපු බිරින්දෑ 

"අද අපි ඉටිපන්දම් එළියෙන් කෑම කනවා නේද" කියලා ඇහුවා

"නැතුව නැතුව , මේං මං ඔයාට ඉටිපන්දම් පැකට් එකක්ම ගෙනාවා, දැන් තියෙන්නෙ ටිකක් රෑ වෙනකම් ඉදලා ලයිට් නිවලා උයපු දෙයක් බෙදාගෙන ඉටිපන්දම් ටික පත්තු කරන්න විතරයි" 

මෙහෙම කියපු ස්වාමිපුරුශයා කඩෙන් ගෙනාපු අලුත්ම ඉටිපන්දම් පැකට් එකක් නෝනා අතට දුන්නාලු 

ඇත්තනෙ ඉතින්, ලියලා ඉවරවුන එක්සැම් එකකට කවුද අනේ ආයි මැරීගෙන පාඩම් කරන්න දඟලන්නෙ